CELEX: 32015D1131
Language: ro
Date: 2015-07-10 00:00:00
Title: Decizia de punere în aplicare (UE) 2015/1131 a Comisiei din 10 iulie 2015 de modificare a Deciziei de punere în aplicare 2013/505/UE de autorizare a măsurii provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea sărurilor de amoniu în materialele izolante din vată de celuloză [notificată cu numărul C(2015) 4470] (Text cu relevanță pentru SEE)

11.7.2015   
            
            
               RO
            
            
               Jurnalul Oficial al Uniunii Europene
            
            
               L 184/20
            
         DECIZIA DE PUNERE ÎN APLICARE (UE) 2015/1131 A COMISIEI
   din 10 iulie 2015
   de modificare a Deciziei de punere în aplicare 2013/505/UE de autorizare a măsurii provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea sărurilor de amoniu în materialele izolante din vată de celuloză
   
      
         [notificată cu numărul C(2015) 4470]
      
   
   (Numai textul în limba franceză este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 129 alineatul (2),
   întrucât:
   
               (1)
            
            
               La 14 octombrie 2013, Comisia a adoptat Decizia de punere în aplicare 2013/505/UE (2) (denumită în continuare „decizia”) de autorizare a măsurii provizorii luate de Republica Franceză în conformitate cu articolul 129 din Regulamentul (CE) nr. 1907/2006 de a restricționa utilizarea sărurilor de amoniu în materialele izolante din vată de celuloză.
            
         
               (2)
            
            
               În conformitate cu articolul 1 alineatul (1) din decizie, măsura provizorie luată este autorizată pentru o perioadă de 21 de luni începând de la 15 octombrie 2013 și până la 14 iulie 2015.
            
         
               (3)
            
            
               Termenul de 21 de luni are scopul de a acorda suficient timp pentru a încheia procedura de restricționare pe care Republica Franceză a fost obligată să o inițieze prin articolul 129 alineatul (3) din Regulamentul (CE) nr. 1907/2006, prezentând Agenției Europene pentru Produse Chimice un dosar, în conformitate cu anexa XV la regulamentul menționat, în termen de 3 luni de la adoptarea deciziei. Decizia prevede expirarea autorizației înainte de sfârșitul perioadei de 21 de luni în cazul în care procedura de restricționare se încheie mai devreme.
            
         
               (4)
            
            
               În urma unor dificultăți neprevăzute legate de controlul de conformitate efectuat asupra dosarului în temeiul articolului 69 alineatul (4) din Regulamentul (CE) nr. 1907/2006, procedura de restricționare a fost amânată și probabil că nu se va încheia până în primăvara anului 2016.
            
         
               (5)
            
            
               Motivele pentru autorizarea măsurii provizorii rămân neschimbate.
            
         
               (6)
            
            
               Pentru a evita incertitudinea juridică care ar putea rezulta din expirarea autorizației pentru măsura provizorie din Franța înainte de încheierea procedurii de restricționare, este necesar să se prelungească perioada pentru care măsura provizorie este autorizată.
            
         
               (7)
            
            
               Prezenta decizie este în conformitate cu avizul Comitetului REACH,
            
         ADOPTĂ PREZENTA DECIZIE:
   Articolul 1
   La articolul 1 alineatul (1) din Decizia de punere în aplicare 2013/505/UE, „21 de luni” se înlocuiește cu „36 de luni”.
   Articolul 2
   Prezenta decizie produce efecte de la 13 iulie 2015.
   Articolul 3
   Prezenta decizie se adresează Republicii Franceze.
   
      Adoptată la Bruxelles, 10 iulie 2015.
      
         
            Pentru Comisie
         
         Elżbieta BIEŃKOWSKA
         
            Membru al Comisiei
         
      
   
   
      (1)  JO L 396, 30.12.2006, p. 1.
   
      (2)  Decizia de punere în aplicare 2013/505/UE a Comisiei din 14 octombrie 2013 de autorizare a măsurii provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea sărurilor de amoniu în materialele izolante din vată de celuloză (JO L 275, 16.10.2013, p. 52).